Wie is André de Ruyter, Eskom se nuwe baas? | Netwerk24
Deur Elvira Wood 18 November 2019 19:03
André de RuyterFoto: Elvira Wood
Die departement van openbare ondernemings het Maandag in ’n verklaring aangekondig dat André de Ruyter, tans uitvoerende hoof van Nampak, in dié pos aangestel is.
Sy aanstelling geld van 15 Januarie.
Hy vervang Phakamani Hadebe, wat in Julie bedank het.
De Ruyter se naam is nooit genoem as ’n moontlike kandidaat in aanloop tot die aanstelling nie.
Bloomberg het voorheen berig dat Andy Calitz, voormalige uitvoerende hoof van LNG Kanada, en Jacob Maroga, wat self voorheen by Eskom gewerk het, moontlike kandidate vir die pos is.
Sosiale media was behoorlik aan die brand kort nadat die aankondiging gedoen is.
Verskeie mense het kommentaar gelewer oor die feit dat die 50-jarige De Ruyter wit is.
Matšhela Koko, self voorheen waarnemende uitvoerende hoof van Eskom, het ’n grafiek van Nampak se aandeleprys die afgelope jare geplaas, met dié kommentaar daarby: “Dit is die nalatenskap van die nuwe uitvoerende hoof van Eskom. Oordeel self.”
Nampak se aandeleprys het net die afgelope jaar reeds met meer as 52% gedaal. Dit het Maandag op R7,35 op die JSE gesluit.
Die departement van openbare ondernemings hou egter voet by stuk dat De Ruyter die regte keuse is.
Hy wys daarop dat die nuwe Eskom-baas jare lange ervaring as ’n bestuurder en direkteur by groot maatskappye het.
Hy het voorheen langer as 20 jaar by die petrochemiese reus Sasol gewerk en dien sedert 2014 as die uitvoerende hoof van Nampak.
Hy was ook voorheen voorsitter van die Vervaardigingsirkel.
De Ruyter het aan die Universiteit van Suid-Afrika en die Universiteit van Pretoria studeer. Hy het ’n LLB-graad.
Hy het sy MBA aan die Nyenrode-Sakeuniversiteit naby Utrecht, Nederland, verwerf.
De Ruyter staar groot uitdagings in die gesig, wat die volgende insluit:
1. Die herstrukturering van Eskom in drie aparte eenhede;
2. Skuld van meer as R440 miljard;
3. ’n Onstabiele kragnetwerk;
4. Internasionale druk deur kredietgradeerders soos Moody’s Investors Service, wat juis wil sien wat by Eskom gedoen word voordat hy besluit wat hy met Suid-Afrika se kredietgradering gaan doen;
5. Die insameling van miljarde rande wat aan hom geskuld word deur munisipaliteite, veral Soweto;
6. ’n Stryd met die Nasionale Energiereguleerder oor met hoeveel Eskom sy kragtariewe kan aanpas; en
7. Vakbonde wat glad nie ten gunste van voorstelle is dat Eskom se arbeidsmag drasties afgeskaal moet word nie.
Meer oor: Nampak | Eskom | Andre De Ruyter
Franse reg om Eskom met geld te help